b"\n_START_ARTICLE_\nMorabat\xc3\xad (moneda)\n_START_PARAGRAPH_\nEl morabat\xc3\xad (en castell\xc3\xa0 maraved\xc3\xad o maraved\xc3\xads) fou una antiga moneda de la pen\xc3\xadnsula Ib\xc3\xa8rica. Al regne de Castella, la moneda d'or comen\xc3\xa7\xc3\xa0 a ser encunyada cap al 1172 per Alfons VIII de Castella, i de seguida per Ferran II de Lle\xc3\xb3 en peces anomenades maraved\xc3\xads o morabet\xc3\xad, nom que significa moneda almor\xc3\xa0vit; les de Castella aleshores eren ar\xc3\xa0bigues i biling\xc3\xbces. Aix\xc3\xb2 significa que tenien forma ar\xc3\xa0biga per\xc3\xb2 fons i significaci\xc3\xb3 cristiana en les llegendes \xc3\xa0rabs._NEWLINE_Les monedes duien una xicoteta creu i el nom d'Alfons en xifra llatina i es van fer entre 1214 i 1255. S'encunyaren, sens dubte, per tal de facilitar el comer\xc3\xa7 amb els musulmans als dominis de Castilla. El morabat\xc3\xad fou substitu\xc3\xaft per la dobla, despr\xc3\xa9s d'Alfons X._NEWLINE_L'argent fi fou encunyat en monedes castellanes per Alfons X el Savi, que constitu\xc3\xad el gros morabat\xc3\xad d'argent o burgal\xc3\xa8s, equivalent a la sisena part de l'abolit morabat\xc3\xad d'or. M\xc3\xa9s tard, el burgal\xc3\xa8s es transform\xc3\xa0 en morabat\xc3\xad nov\xc3\xa8, que n'era la quarta part._NEWLINE_A partir de l'any 1497 un ral tenia un valor de 34 morabatins.\n_START_SECTION_\nAltres morabatins\n_START_PARAGRAPH_\nA part d'aquestes monedes castellanes i lleoneses, en catal\xc3\xa0 s'anomenava tamb\xc3\xa9 morabat\xc3\xad el dinar d'or musulm\xc3\xa0 propi dels almor\xc3\xa0vits i el dirhem d'argent medieval. Tamb\xc3\xa9 en deien morabatins de les monedes d'or del segle XII encunyades per Frederic I Barba-roja, rei de Sic\xc3\xadlia."